*****
ΚΑΝΟΝΙΣΜΟΣ (ΕΟΚ) αριθ. 2282/90 ΤΗΣ ΕΠΙΤΡΟΠΗΣ
της 31ης Ιουλίου 1990
για τις λεπτομέρειες εφαρμογής των μέτρων που αποσκοπούν στην αύξηση της κατανάλωσης και της χρησιμοποίησης μήλων, καθώς και της κατανάλωσης εσπεριδοειδών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1195/90 του Συμβουλίου της 7ης Μαΐου 1990 για τα μέτρα που αποσκοπούν στην αύξηση της κατανάλωσης και της χρησιμοποίησης μήλων (1), και ιδίως το άρθρο 5,
τον κανονισμό (ΕΟΚ) αριθ. 1201/90 του Συμβουλίου της 7ης Μαΐου 1990 για τα μέτρα που αποσκοπούν στην αύξηση της κατανάλωσης εσπεριδοειδών (2), και ιδίως το άρθρο 4,
Εκτιμώντας:
ότι οι κανονισμοί (ΕΟΚ) αριθ. 1195/90 και (ΕΟΚ) αριθ. 1201/90 προβλέπουν χρηματοδοτική συμμετοχή της Κοινότητας σε ενέργειες που ευνοούν αντίστοιχα την αύξηση της κατανάλωσης νωπών μήλων, τη διάθεση μεταποιημένων προϊόντων με βάση τα μήλα που έχουν συγκομισθεί στην Κοινότητα, καθώς και την αύξηση της κατανάλωσης νωπών εσπεριδοειδών που έχουν συγκομισθεί στην Κοινότητα·
ότι πρέπει να καθορισθούν οι κυριότερες ενέργειες που θα λαμβάνονται υπόψη για τη χορήγηση της κοινοτικής χρηματοδοτικής συνδρομής·
ότι οι ενέργειες αυτές πρέπει να υπακούουν σε μια συγκροτημένη στρατηγική και να παρέχουν εγγυήσεις σχετικά με την υλοποίηση των μεσοπρόθεσμα προβλεπόμενων στόχων και την ικανοποίηση του κοινοτικού συμφέροντος· ότι πρέπει να δεσμεύουν του κύριους ενδιαφερόμενους οικονομικούς φορείς, να υποβάλλονται με εναρμονισμένο τρόπο και να περιλαμβάνουν τα στοιχεία που επιτρέπουν την εκτίμησή τους·
ότι, για να ευνοηθεί η σύγκλιση και η σύνδεση των πρωτοβουλιών των ενδιαφερομένων φορέων, πρέπει να προβλεφθεί ένα σύστημα διάδοσης των προσχεδίων· ότι πρέπει να προβλεφθεί ότι η διάδοση αυτή εξασφαλίζεται από τον ενδιαφερόμενο οργανισμό που καθορίζουν τα κράτη μέλη·
ότι πρέπει να θεσπιστούν οι λεπτομέρειες της συνεργασίας μεταξύ των οργανισμών που καθορίζονται από τα κράτη μέλη και της Επιτροπής, για την εκτίμηση και την επιλογή των σχεδίων·
ότι οι διάφορες λεπτομέρειες εκτέλεσης των δεσμεύσεων θα αποτελέσουν αντικείμενο συμβάσεων που θα συνάπτονται μεταξύ των ενδιαφερομένων και των αρμόδιων εθνικών οργανισμών και θα καταρτίζονται με βάση τις τυποποιημένες συμβάσεις που θέτει στη διάθεσή τους η Επιτροπή·
ότι είναι αναγκαίο να ελέγχουν τα κράτη μέλη την εκτέλεση των ενεργειών και να τηρείται ενήμερη η Επιτροπή για τα αποτελέσματα των μέτρων που προβλέπονται στον παρόντα κανονισμό ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι ενέργειες που προορίζονται να αυξήσουν, ανάλογα με την περίπτωση, την κατανάλωση και τη χρησιμοποίηση των μήλων και την κατανάλωση των εσπεριδοειδών, οι οποίες προβλέπονται στα άρθρα 1 και 2 του κανονισμού (ΕΟΚ) αριθ. 1195/90 καθώς και στο άρθρο 1 του κανονισμού (ΕΟΚ) αριθ. 1201/90 υποβάλλονται στο πλαίσιο προγραμμάτων.
2. Ως «προγράμματα» νοείται ένα σύνολο ενεργειών με συνοχή που πληρούν τις ακόλουθες απαιτήσεις:
- το εύρος τους επαρκεί για να εξασφαλιστεί η συμβολή τους στην αύξηση της διάθεσης της παραγωγής και της κατανάλωσης,
- καλύπτουν προϊόντα που συγκομίζονται στην Κοινότητα και ιδίως κατά τη διάρκεια των περιόδων σημαντικής εμπορίας,
- επιτρέπουν τον προσανατολισμό και την προσαρμογή της παραγωγής στις ανάγκες της αγοράς.
3. Τα προγράμματα μπορούν να υλοποιηθούν κατά τη διάρκεια μιας πολυετούς περιόδου, η οποία, ωστόσο, δεν υπερβαίνει τα τρία έτη.
Άρθρο 2
Τα προγράμματα καλύπτουν, ανάλογα με τα προϊόντα, πολλές από τις ακόλουθες ενέργειες:
1. Για τα νωπά μήλα, περιλαμβάνουν ιδίως:
α) όσον αφορά τον καθορισμό των αναγκών της αγοράς: τη διενέργεια ερευνών και δοκιμών κατανάλωσης·
β) όσον αφορά την κατανάλωση:
- την οργάνωση εκστρατειών που να υπογραμμίζουν τις θρεπτικές και διαιτητικές ιδιότητες των προϊόντων,
- τη μελέτη και έκθεση νέων τρόπων συσκευασίας και παρουσίασης,
- την οργάνωση εκστρατειών προώθησης εκτός από την απλή διαφήμιση,
- τη συμμετοχή σε εμπορικές εκθέσεις,
- την προετοιμασία δημοσιεύσεων και οπτικοακουστικού υλικού·
γ) όσον αφορά την έρευνα:
οι ενέργειες που προβλέπονται στα στοιχεία α) και β) μπορεί να συμπληρωθούν από ενέργειες που επιτρέπουν είτε την εφηρμοσμένη έρευνα σε τομείς που είναι ακόμη ανεκμετάλλευτοι, είτε τη διάδοση στους συναλλασσόμενους των αποτελεσμάτων της έρευνας στους τομείς της αγρονομίας, διατροφής και του μάρκετινγκ.
2. Για τα μεταποιημένα μήλα, περιλαμβάνουν ιδίως:
α) όσον αφορά την έρευνα:
- τη θέση στην αγορά νέων προπαρασκευασμένων προϊόντων ή/και « ετοίμων προς χρήση»,
- την αναζήτηση νέων χρήσεων,
- τον καθορισμό ποικιλιών και τεχνικών καλλιέργειας που είναι καλύτερα προσαρμοσμένες στην παρασκευή νέων προϊόντων,
- την εφαρμογή νέων τεχνολογιών παρασκευής, διατήρησης και συσκευασίας·
β) όσον αφορά την κατανάλωση και τη χρήση:
- την οργάνωση εκστρατειών προώθησης,
- τη συμμετοχή σε εμπορικές εκθέσεις·
γ) όσον αφορά τις μελέτες της αγοράς: μελέτες της αγοράς, έρευνες ή δημοσιεύσεις σχετικά με την υποδοχή των νέων προϊόντων από τους καταναλωτές ή τους χρήστες.
3. Για τα νωπά εσπεριδοειδή περιλαμβάνουν ιδίως:
α) όσον αφορά τον καθορισμό των αναγκών της αγοράς: τη διεξαγωγή ερευνών και δοκιμών κατανάλωσης·
β) όσον αφορά την κατανάλωση:
- την οργάνωση εκστρατειών προώθησης της κατανάλωσης των νωπών εσπεριδοειδών συμπεριλαμβανομένων και των φρουτοχυμών, εκτός των απλών διαφημίσεων,
- την οργάνωση εκστρατειών που υπογραμμίζουν το θρεπτικό και διαιτητικό χαρακτήρα των προϊόντων,
- τη συμμετοχή σε εμπορικές εκθέσεις,
- την προετοιμασία δημοσιεύσεων και οπτικοακουστικού υλικού·
γ) όσον αφορά την έρευνα:
οι ενέργειες που προβλέπονται στα στοιχεία α) και β) μπορεί να συμπληρωθούν από ενέργειες που επιτρέπουν είτε την εφηρμοσμένη έρευνα σε τομείς που είναι ακόμη ανεκμετάλλευτοι, είτε τη διάδοση στους συναλλασσόμενους των αποτελεσμάτων της έρευνας στους τομείς της αγρονομίας, διατροφής και του μάρκετινγκ, είτε την τελειοποίηση τεχνικών διατήρησης με εξαίρεση τη διευθέτηση των ψυκτικών εγκαταστάσεων.
4. Δεν λαμβάνονται υπόψη οι ενέργειες οι οποίες:
- ευνοούν την κατανάλωση ποικιλιών μήλων ή εσπεριδοειδών που δεν παράγονται στην Κοινότητα,
- περιέχουν αναφορές σε μία ή περισσότερες περιοχές της Κοινότητας,
- επωφελούνται από κοινοτικές ενισχύσεις στο πλαίσιο άλλων κανονισμών, ή άλλων επιδοτήσεων.
Άρθρο 3
1. Τα προγράμματα που αναφέρονται στο άρθρο 1 υποβάλλονται:
α) στην περίπτωση των ενεργειών που αποσκοπούν στην αύξηση της κατανάλωσης των νωπών μήλων ή/και εσπεριδοειδών, από αντιπροσωπευτικές ομάδες οι οποίες καλύπτουν διάφορους κλάδους δραστηριοτήτων του τομέα, και, αυτές τις οργανώσεις παραγωγών ή τις ενώσεις τους και τους εμπόρους ή τις ενώσεις τους·
β) στην περίπτωση των ενεργειών που αποσκοπούν στην αύξηση της διάθεσης μεταποιημένων προϊόντων με βάση τα μήλα, από ένα σύνολο φορέων που περιλαμβάνει μία ή περισσότερες αναγνωρισμένες οργανώσεις παραγωγών ή τις ενώσεις τους και από έναν ή περισσότερους μεταποιητές μήλων.
2. Η ομάδα που υποβάλλει την αίτηση συνδρομής, είναι η μόνη υπεύθυνη για την εκτέλεση των ενεργειών που λαμβάνονται υπόψη για τη χρηματοδοτική συνδρομή. Η ομάδα που έχει την ικανότητα δικαίου που είναι αναγκαία για την εκτέλεση των ενεργειών έχει την έδρα της στην Κοινότητα.
Ωστόσο, όσον αφορά τις ενέργειες που αναφέρονται στην παράγραφο 1 στοιχείο β), όταν το σύνολο των ενδιαφερομένων φορέων δεν έχει νομική προσωπικότητα, η διενέργεια και η ευθύνη για την πραγματοποίηση των ενεργειών εμπίπτουν σε έναν από τους φορείς που καθορίζεται από τους εταίρους του.
Άρθρο 4
1. Οι ενδιαφερόμενοι που επιθυμούν να ζητήσουν τη χρηματοδοτική συνδρομή της Κοινότητας μπορούν να ανακοινώσουν στον αρμόδιο οργανισμό που καθορίζεται από το κράτος μέλος, στο οποίο έχουν την έδρα τους, ένα προσχέδιο του προγράμματος το οποίο περιλαμβάνει τις ενέργειες που προβλέπουν να πραγματοποιήσουν στο πλαίσιο του παρόντος κανονισμού, σύμφωνα με το πρότυπο που περιλαμβάνεται στο παράρτημα Ι. Η ανακοίνωση αυτή πραγματοποιείται κάθε χρόνο το αργότερο, έως τις 31 Μαΐου, με εξαίρεση το πρώτο έτος εφαρμογής.
2. Ο οργανισμός που αναφέρεται στην παράγραφο 1 διαβιβάζει τα προσχέδια των προγραμμάτων που έλαβε στην Επιτροπή, η οποία αναλαμβάνει τη διάθεσή τους στους οργανισμούς των άλλων κρατών μελών.
Άρθρο 5
1. Η αίτηση συνδρομής από τον αρμόδιο οργανισμό στο κράτος μέλος στο οποίο έχει την έδρα του η ομάδα ή ο υπεύθυνος εταίρος, κάθε χρόνο το αργότερο έως τις 31 Αυγούστου. Ωστόσο, για το έτος 1990, η προθεσμία διαβίβασης είναι η 31η Οκτωβρίου.
Η αίτηση περιλαμβάνει όλα τα στοιχεία που αναφέρονται στο παράρτημα ΙΙ.
2. Ο αρμόδιος οργανισμός προβαίνει στον έλεγχο του βάσιμου των πληροφοριών που περιλαμβάνουν οι αιτήσεις, καθώς και της συμμόρφωσής τους προς τις διατάξεις του παρόντος κανονισμού. Ζητά, αν αυτό είναι αναγκαίο, συμπληρωματικές πληροφορίες και καταρτίζει μία αιτιολογημένη γνώμη. Η γνώμη αυτή περιλαμβάνει μια εκτίμηση της οικονομικής συνοχής των προγραμμάτων και της τεχνικής ποιότητας των μέτρων, του βάσιμου των εκτιμήσεων και των σχεδίων χρηματοδότησης καθώς και της ικανότητας εκτέλεσης. Ο προαναφερόμενος οργανισμός απορρίπτει τις αιτήσεις που περιέχουν σαφώς ανακριβείς πληροφορίες και αυτές οι οποίες εμπίπτουν στο πεδίο εφαρμογής του άρθρου 2 παράγραφος 4.
3. Ο αρμόδιος οργανισμός καταρτίζει έναν κατάλογο όλων των αιτήσεων συνδρομής και τον διαβιβάζει στην Επιτροπή με ένα αντίγραφο των αιτήσεων που ελήφθησαν υπόψη, συνοδευόμενο από την προαναφερόμενη αιτιολογημένη γνώμη, ως επίσης και τους λόγους που δεν ελήφθησαν υπόψη οι υπόλοιπες αιτήσεις.
Η διαβίβαση αυτή πραγματοποιείται κάθε χρόνο το αργότερο έως τις 31 Οκτωβρίου. Ωστόσο, για το έτος 1990, η προθεσμία αυτή είναι η 15η Δεκεμβρίου.
Άρθρο 6
Μετά την εξέταση από την Επιτροπή Διαχείρισης Οπωροκηπευτικών, σύμφωνα με το άρθρο 34 του κανονισμού (ΕΟΚ) αριθ. 1035/72 του Συμβουλίου (1), η Επιτροπή καταρτίζει τον κατάλογο των αιτήσεων που ελήφθησαν υπόψη για την χορήγηση χρηματοδοτικής συνδρομής της Κοινότητας πριν από την 1η Φεβρουαρίου που ακολουθεί το έτος της υποβολής τους. Ωστόσο, για τις αιτήσεις που υποβάλλονται το 1990, ο κατάλογος καταρτίζεται πριν την 1η Απριλίου 1991.
Ο κατάλογος αυτός καταρτίζεται, ιδίως σε συνάρτηση με τη συμμετοχή των στρατηγικών που προτείνονται, τα οικονομικά και τεχνικά πλεονεκτήματα των προτεινομένων ενεργειών και προγραμμάτων, τον προβλεπόμενο αντίκτυπό τους, την καινοτομία τους και την ικανότητά τους να συνεπάγονται σημαντική αύξηση της κατανάλωσης και της χρήσης μήλων και εσπεριδοειδών, καθώς και με τις εγγυήσεις που παρέχονται όσον αφορά την αποτελεσματικότητα και την αντιπροσωπευτικότητα των ομάδων.
Προτιμώνται οι ενέργειες που η πραγματοποίησή τους καλύπτει περισσότερα κράτη μέλη και έχουν σημασία για την κοινοτική αγορά.
Η Επιτροπή κοινοποιεί, χωρίς καθυστέρηση, στους αρμόδιους οργανισμούς των κρατών μελών τον κατάλογο των ενεργειών που ελήφθησαν υπόψη.
Άρθρο 7
1. Κάθε ενδιαφερόμενος ενημερώνεται το συντομότερο δυνατό από τον αρμόδιο οργανισμό για τη συνέχεια που δόθηκε στην αίτηση συνδρομής του.
2. Οι αρμόδιοι οργανισμοί συνάπτουν με τους ενδιαφερομένους πριν τις 28 Φεβρουαρίου, τις συμβάσεις που αφορούν τις ενέργειες που ελήφθησαν υπόψη.
Ωστόσο, για τις αιτήσεις που υποβάλλονται το 1990, οι συμβάσεις συνάπτονται πριν την 1η Ιουνίου 1991.
Οι οργανισμοί χρησιμοποιούν για αυτό το σκοπό τις τυποποιημένες συμβάσεις που θέτει η Επιτροπή στη διάθεσή τους. Οι συμβάσεις αυτές περιλαμβάνουν τους προς εφαρμογή γενικούς όρους, τους οποίους ο συμβαλλόμενος οφείλει να γνωρίζει και να αποδέχεται.
Άρθρο 8
Οι ενδιαφερόμενοι υποβάλλουν στον αρμόδιο οργανισμό τις αιτήσεις υποβολής με τους ακόλουθους όρους:
1. Από τον τέταρτο μήνα που ακολουθεί την υπογραφή της σύμβασης, ο ενδιαφερόμενος μπορεί να υποβάλει αίτηση για προκαταβολή η οποία συνοδεύεται από τα κατάλληλα δικαιολογητικά έγγραφα.
Η προκαταβολή μπορεί να καλύπτει το 50 % των επιλέξιμων δαπανών που πραγματοποιήθηκαν, χωρίς ωστόσο να υπερβαίνει το 50 % της μέγιστης κοινοτικής συμμετοχής της ενέργειας ή των ενεργειών.
Η καταβολή της προκαταβολής υπόκειται στη σύσταση, υπέρ του αρμοδίου οργανισμού, μιας εγγύησης ενός ισοδύναμου ποσού υπέρ του αρμόδιου οργανισμού, μιας εγγύησης ενός ισοδύναμου ποσού προσαυξημένου κατά 10 %, η οποία συστήνεται με τους όρους του τίτλου ΙΙΙ του κανονισμού (ΕΟΚ) αριθ. 2220/85 της Επιτροπής (2).
2. Σε περίπτωση που οι συμβάσεις συνάπτονται για πολυετή περίοδο, καταβάλλεται μια νέα προκαταβολή, μετά από αίτηση του ενδιαφερόμενου, ένα χρόνο ακριβώς μετά την ημερομηνία σύναψης της σύμβασης και αφού προσκομιστούν τα κατάλληλα δικαιολογητικά έγγραφα και συσταθεί με τους προαναφερόμενους όρους μια εγγύηση ίση προς το ποσό της δεύτερης προκαταβολής προσαυξημένο κατά 10 %.
3. Το σύνολο των καταβαλλόμενων προκαταβολών δεν μπορεί, ωστόσο, να υπερβαίνει το 80 % της μέγιστης κοινοτικής συμμετοχής στο κόστος της υλοποίησης των ενεργειών.
4. Η αίτηση για το υπόλοιπο υποβάλλεται το αργότερο πριν το τέλος του τρίτου μήνα που ακολουθεί την ημερομηνία ολοκλήρωσης των ενεργειών η οποία προβλέπεται στη σύμβαση. Η αίτηση αυτή συνοδεύεται:
- από τα κατάλληλα δικαιολογητικά έγγραφα,
- από μία συνοπτική κατάσταση των όσων έχουν πραγματοποιηθεί,
- από μία έκθεση εκτίμησης των αποτελεσμάτων, εγκεκριμένη στην ημερομηνία της έκθεσης καθώς και του τρόπου με τον οποίο θα μπορούσαν να χρησιμοποιηθούν.
5. Ο αρμόδιος οργανισμός διαβιβάζει, χωρίς καθυστέρηση, στην Επιτροπή αντίγραφο της συνοπτικής κατάστασης και της έκθεσης που αναφέρονται στην παράγραφο 4.
Η Επιτροπή μπορεί να υποβάλει παρατηρήσεις μέσα σε προθεσμία 45 ημερών.
6. Η καταβολή του υπολοίπου υπόκειται στην επαλήθευση των ενδείξεων της συνοπτικής κατάστασης και της έκθεσης που αναφέρονται στην παράγραφο 4 και στη διαπίστωση ότι έχουν τηρηθεί οι υποχρεώσεις που καθορίζονται στη σύμβαση.
7. Ο αρμόδιος οργανισμός πραγματοποιεί τις καταβολές μέσα σε προθεσμία τριών μηνών που υπολογίζεται από την παραλαβή της αίτησης, Ωστόσο, μπορεί να αναβάλει την καταβολή της προκαταβολής ή του υπολοίπου, σε περίπτωση που υπάρχει ανάγκη να πραγματοποιηθούν συμπληρωματικές επαληθεύσεις.
8. Η ελευθέρωση των εγγυήσεων που αναφέρονται στα σημεία 1 και 2 υπόκεινται στην καταβολή του υπολοίπου της συνδρομής για τις αναφερθείσες ενέργειες.
Άρθρο 9
Οι αρμόδιοι οργανισμοί θεσπίζουν τα αναγκαία μέτρα με σκοπό τον έλεγχο, ιδίως με τη διενέργεια τεχνικών διοικητικών και λογιστικών ελέγχων στο συμβαλλόμενο, στους ενδεχόμενους εταίρους των συμβαλλομένων και στους υπερεργολάβους:
- της ακρίβειας των πληροφοριών και των δικαιολογητικών εγγράφων που παρασχέθηκαν,
- της τήρησης όλων των υποχρεώσεων της σύμβασης.
Οι αρμόδιοι οργανισμοί πληροφορούν αμέσως την Επιτροπή για κάθε παρατυπία που διαπιστώθηκε.
Άρθρο 10
Σε περίπτωση που η πληρωμή καταβλήθηκε αχρεωστήτως, ο αρμόδιος εθνικός οργανισμός προβαίνει στην ανάκτηση των καταβληθέντων ποσών, προσαυξημένων με τόκους που αρχίζουν να ισχύουν από την ημερομηνία καταβολής μέχρι την πραγματική τους είσπραξη. Το επιτόκιο που εφαρμόζεται είναι αυτό που ισχύει στο εθνικό δίκαιο για τις ανάλογες πράξεις ανάκτησης.
Άρθρο 11
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Ιουλίου 1990.